Ka kece e tu vei keda
5 June, 2018, 10:20 am
NA coi ni ti keitou vakarautaka vei ira na neitou vulagi e na siga e dai, e vakayagataki sara ga na veika e tu e na noda vanua, bau yaco sara ki na ti draunimoli, kei na coboi.
E vakadeitaka mai na i tukutuku oqori ki na Na i Lalakai o Raijieli Sinu, mai na koro ko Vatani, Kaba, Tailevu.
E kaya o Sinu ni ra lewe 30 na ovisa kei na sotia mai na wasa Pasifika, era a nodratou vulagi yani na koro ko Vatani e na Vakarauwai sa oti, ka ra bulia sara ga na marama na i coi ni ti, ena veika sara ga e tu vei keda.
Tomana ni icoi ni ti era bulia, e okati kina na tavioka yaca, qai biu e loma na vudi, na tavioka pie, ka waki vata na papukeni.
Sa totoka dina ni ra sa tuvani tu e na dela ni teveli, ka da na nanuma cala tale ni keke jokiliti, e na kedra rairai totoka.
Era marautaka sara vakalevu na vulagi ki na koro ko Vatani na veimataqali icoi ni ti dina era dau vakayagataka na tukada e na gauna e liu, ka kena i karua ni ra vakayagataka na veleti drau ni niu me ra tawa kina na coi ni ti.
E sa qai kuria talega na kamica ni coi ni ti na nodratou vakatara toka e dua na matasere mai na koro ko Vatani, salavata na totoka ni draki, e na cagi batabata ni dela ni wai siliva ka mudre toka e na loma ni vakatunuloa e na siga o ya.
E kaya o Sinu ni ratou marautaka vakalevu na nodra yaco yani na nodra vulagi, ka nuitaka tiko ni na sega ni kena i otioti.
Na bula ni soqo mai na koro ko Vatani e na Vakarauwai, e toso kina na nodra tiko na vulagi, ka ra qai biubiu mai e na 3 na kaloko e na yakavi, ia, na nodra parokaramu ni veisiko e dodonu me tekivu ga na 9, ka ra lesu tale mai e na 1 na kaloko.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn